Ainhoa Larrañaga

**Ainhoa Larrañaga Arrizabalaga** (Hernani, Gipuzkoa, 2000ko ekainaren 30a) abeslaria eta aktorea da. Euskal Herrian, batez ere *Goǃazen* telesaileko hiru denboralditan egindako lanagatik ezaguna, Eli pertsonaiaren paperean. 2020an kanta propioekin osaturiko bere lehen diskoa aurkeztu zuen, *Eskuminak*. Gaur egun, Madrilen bizi da.

## Bizitza 
Hernanin jaioa, bertako Hernani BHI institutuan ikasi zuen. Txikitatik kantuan aritutakoa da, eta Hernaniko Musika Eskolan ikasketak egin zituen, Joxean Goikoetxea irakasle zuela.

2015eko udan, ETB 1eko Kantugiro lehiaketan parte hartu zuen, Hernanin egin zuten saioan, Ed Sheeran abeslariaren "I See Fire" kanta abestu zuen eta saio hartako irabazlea izan zen. 2016an *Goǃazen* telesailerako castingera aurkeztu zen, eta Eli pertsonaiaren (Dulce Elizondo) rola eskuratu zuen. Hiru denboralditan zehar egin du paper hori, eta beste zenbait saiotan ere agertu da, hala nola *Bagoǃaz* talent show-ean eta gabon zahar gaueko gala berezietan. Era berean, *Goǃazen*-en antzerki musikalean aritu zen 2017-2018 eta 2018-2019 denboraldietan, *Goǃazen 4.0* eta *Goǃazen 5.0* denboraldietan oinarrituak, hurrenez hurren. 2019ko urtarrilaren 25ean zabaldutako bideo batean hurrengo denboraldian ez zuela *Goǃazen*en jarraituko eman zuen aditzera, jarraitzaile eta lankide guztiei eskerrak emanez. Azken atala emititu ondoren, otsailaren 16an, ikusleei eta lantalde osoari eskerrak eman zizkien bere Instagram kontuan argitaratutako mezu baten bidez, eta era horretan agur esan zion telesailari. Bederatzigarren denboraldian paper bera egitera itzuli zen.

2016an, Donostia Kulturak Europako Kultur Hiriburutzaren harira antolatutako *Adiorik gabe* obran kantatu zuen. Eta 2017an, Alboka taldearen *Lurra, Ur, Haize* albumean zenbait kantetan parte hartu zuen.

2019. urtearen hasieran, bakarkako diskoa prestatu zuen, Iker Laurobaren laguntzarekin; jazza, soula eta swinga uztartu zituzten. Arte munduan egonkortzeko nahia adierazi zuen, eta *Goǃazen* bukatu ondoren interpretazioan jarraitu nahiko lukeela.

2019an, bere bakarkako lana aurkezteko zenbait kontzertu eman zituen, besteak beste Donostiako Jazzaldian. 2020ko otsailaren 5ean kaleratu zuen albuma, *Eskuminak* izenekoa, eta otsailaren 8an aurkeztu Donostiako Doka antzokian. Bere ahotsaz gain Iker Lauroba (kontrabaxu eta sintetizadorea), Garazi Esnaola (pianoa), Amaia Miranda (gitarra) eta Haritz Laurobaren (bateria) laguntza izan du proiektu honetarako.

2020an *Goǃazen* telesailera itzuli zen, COVID-19 pandemiaren ondorioz egindako *Goǃazen etxean* atal berezietarako, nahiz eta *Goǃazen 6.0* denboraldiko atal batean ere gonbidatua izan zen 2019an. Era berean, La 1 telebista katearen *Servir y proteger* telesailean Victoriaren papera egin zuen.

2021eko otsailean, Amazon Prime Video plataforman estreinatu zen *El internadoː Las Cumbres*, Larrañagaren parte hartzearekin. Era berean, 2021 urtean, ibilbide musikalarekin jarraitu zuen, hainbat single eta kolaboraziorekin. Bestalde, Netflix plataformaren *Intimidad* telesailaren grabaketan parte hartu zuen, 2022an estreinatzea aurreikusten dena. 2022an *Goǃazen* telesailean agertu zen berriz, aktore gonbidatutzat, *Goǃazen 8.0* denboraldian.

## Bizitza pribatua 
Gaur egun, Madrilen bizi da.

Bikote harremana izan zuen Aritz Mendiola aktorearekin bi urtez, 2019an hasi eta 2021. urtea arte. Elkar ezagutu zuten *Go!azen* telesaila grabatzen, eta bien fan klubek *Gareli* deitzen zieten, haien pertsonaiengatik: Gari (Mendiola) eta Eli (Larrañaga).

## Filmografia 
### Telebista 
### Antzerkia 
* *Goǃazen 4.0 antzerkia* (2017-2018), telesailean oinarritutako antzerki musikala.
* *Goǃazen 5.0 antzerkia* (2018-2019), telesailean oinarritutako antzerki musikala.

### Bestelakoak 
* *Crush to Crush* (2018). BBK-ren kanpaina.
* *Etorkizuna dugu irabazteko* spot-a (2018), Gure Esku Dagoren gizakaterako.

## Diskografia 
### Bakarka 
* *Eskuminak* (2020)

### Kolaborazioak 
* "Lurra, Ur, Haize" - Albokaren *Lurra, Ur, Haize* (2017), Aztana. Alboka, Joxan Goikoetxea, Alan Griffin, Petti, Xabi San Sebastián & Ainhoa Larrañaga
* "Ontzi zahar batean" - Iker Laurobaren *Udazkena* (2018), Audiovisuales de Sarrià
* "Quédate" - Capitán Tortuga (2019)

### Goǃazen telesailaren diskoak 
* *Ongi etorri Basakabira* (Goǃazen 3.0, 2016)
* *Berriz udaǃ* (Goǃazen 4.0, 2017)
* *Ondo pasatzera gatozǃ* (Goǃazen 5.0, 2018)
* *Maitasun hitzak xuxurlatu* (Go!azen 9.0, 2022)

## Erreferentziak 
## Kanpo estekak 
* Elkarrizketa: Kantatzea barruan dudana botatzea da  Berria, 2022.08.16